Familiens hus brændte den 29. juni og i branden mistede de alt, hvad de ejede. Siden har Tat og Sascha Tucker og deres fem børn boet på Skallerup Klit Feriecenter. Opholdet blev betalt af kommunen, men det slutter i dag, fredag, og kommunen smækker pengekassen i. Nu er familiens helt store problem, at det midlertidige ophold på feriecentret er slut, og den dermed igen står uden tag over hovedet. Deres bil er pakket og i den er alt, hvad familien ejer. -Vi ved ikke, hvad vi gør nu, eller hvor vi tager hen, for vi har ingen penge. Jeg tror vores eneste mulighed er at tage ned på Frederikshavn Rådhus og bede om hjælp, selvom de har sagt de ikke vil hjælpe mere, siger Sascha Tucker til TV2/Nord fra Skallerup Klit. Familien har på grund af økonomien ingen indboforsikring, og derfor ingen muligheder for at få deres ting erstattet. En facebookgruppe har hjulpet familien med tøj og lignende. -Jeg kan godt mærke, at det tager hårdt på børnene, og det går det selvfølgelig også på os, siger Sascha Tucker.

Referat:
Familien Tucker fra Skagen må endnu engang på gaden, efter en brand ødelagde alt, hvad de ejede.